《浪吟》
宋代·于石

十载驱驰翰墨场，翩翩霞佩高颉颃。
赋窥贾马搜班扬，诗崇晋汉卑齐梁。
斯文未丧道未亡，欲寻坠绪何茫茫。
萧骚裋褐凄风霜，匣中蛟龙吼干将。
男儿有志行四方，安用把笔工文章。
掀髯长啸挽大荒，残烟落日尘沙黄。
纷纷蚁穴争侯王，邯郸一梦炊黄粱。
断鹤续凫谁短长，世间万事俱亡羊。
何如长歌归故乡，古松流水绕石床。
浊酒一壶琴一张，卧听孺子歌沧浪。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。